แนะรัฐตั้งกองทุนอุ้ม ลดเบี้ยประกันนาข้าว
ประกันยอมรับเบี้ยคุ้มครองภัยนาข้าวแพงมหาศาล แนะรัฐตั้งกองทุนรับเสี่ยงเอง
2 ธ.ค. 2558

ประกันยอมรับเบี้ยคุ้มครองภัยนาข้าวแพงมหาศาล แนะรัฐตั้งกองทุนรับเสี่ยงเอง
นายอานนท์ วังวสุ นายกสมาคมประกันวินาศภัยไทย เปิดเผยว่า เบี้ยประกันภัยพืชผลที่ให้ความคุ้มครองนาข้าวของไทยนับว่าแพงมาก เมื่อเทียบกับประกันภัยประเภทอื่นๆ โดยพื้นที่เสี่ยงน้ำท่วมระดับสูงสุดต้องจ่ายเบี้ยถึงไร่ละ 500 บาท แต่เคลมได้เพียงไร่ละ 1,100 บาท และได้รับการชดเชยจากภาครัฐอีก 1,100 บาท ขณะที่ประกันภัยที่คุ้มครองความเสี่ยงภัยทุกชนิดเก็บเบี้ยกันอยูที่ 0.03% เท่านั้น
ทั้งนี้ เป็นเพราะต้องพึ่งพาประกันต่อจากต่างประเทศและการประเมินความเสียหายยังใช้คน ไม่มีหลักฐานทางวิทยาศาสตร์ยืนยัน ความคลาดเคลื่อนจึงสูง และการประกาศภัยพิบัติต้องใช้การตัดสินใจของผู้ว่าราชการจังหวัด เป็นต้น
“วิธีแก้ไขให้เบี้ยประกันลดลง คือ รัฐบาลควรตั้งกองทุนเข้ามารับความเสี่ยงต่อจากภาคเอกชนเหมือนการจัดตั้งกองทุนส่งเสริมการประกันภัยพิบัติที่ยุบไปแล้ว หลังจากเบี้ยประกันในตลาดเข้าสู่ภาวะปกติ ยังจะช่วยดึงให้ชาวนามาทำประกันภัยเพิ่มขึ้น แม้ว่าปัจจุบันรัฐบาลจะอุดหนุนเบี้ยประกันร่วม 80%” นายอานนท์ กล่าว